L 


Agpanunotka a nalaing ket dimo bannogen 
ta bagim iti tarigagaymo a bumaknang. 
Mabalin a mapukaw ti kuartam iti 
apagdarikmat a kasla ketdin naaddaan 
iti payak ket tumayab a kasla agila. 


Dagiti Proverbio 23:4-5 


Intuloyna a kinuna kadakuada amin: “Kitaenyo ket 
agannadkay iti amin a kita ti kinaagum. Ta ti pudno a biag 
ti tao saan a maibatay iti sanikua, uray no kasano ti 
kinabaknangna.” Sinaritana kadakuada daytoy a 
pangngarig, “Adda idi baknang a nawadwaad ti apitna. 
Kinunana iti bagina: “Ania ngata ti aramidek? Awan 
umanay a pagipempenak iti apitko. A, ammokon! Daytoy 
ti aramidek: Rakrakekto dagiti sarusarko, ket 
mangbangonakto kadagiti daddadakkel a pagipempenan 
iti apitko ken dadduma a sanikuak. Ket kunakto iti bagik: 
“Naggasatkan, bagi, ta adda amin a masapulmo iti adu a 
tawen. Aginanaka, manganka, uminumka, ket agragsakka." 
Ngem kinuna ti Dios kenkuana: “Maag! Ita met la a rabii, 
matayka. Ket amin dagitoy nga urnongmo, siasinonto ti 
agtagikua?'” Ket inggibus ni Jesus, “Kastanto ti 
pagbanagan dagiti agurnong iti adu a sanikua nga agpaay 
kadakuada, ngem napanglawda iti imatang ti Dios.” 

SAN LUCAS 12:15-21 


Nasdaaw dagiti adalan gapu kadagitoy a saona, ngem 
intuloy ni Jesus ti nagkuna, “Annakko, anian a nagrigat ti 
sumrek iti Pagarian ti Dios! SAN MARCOS 10:24 


Adda aya magunggona ti tao no matagikuana ti entero a 
lubong ngem mapukawna met ti biagna? Awan! Awan ti 
mabalin nga ited ti tao a pangsubbot iti biagna. 

SAN MARCOS 8:36-37 


No naagumka iti kuarta, awanto ti pannakapnekmo. 
No tarigagayam ti bumaknang, dimo maala amin a 
kayatmo. Awan serserbina. ECLESIASTES 5:10 


Ikabilmo ti panagayatmo kadagiti bambanag iti ngato, 
saan a kadagiti bambanag iti daga. TAGA-COLOSAS 3:2 


Ngem ti kinadios a buyogen ti pannakapnek ket dakkel a 
gunggona. Ta awan ti inyegmi ditoy lubong, ket sigurado 
nga awan ti maaramidmi. Ket gapu ta addaantayo iti 
taraon ken pagan-anay, mapnektayo koma iti dayta. 

1 TIMOTEO 6:6-8 


Dika agtalek iti panangirurumen, ket saanka nga ubbaw 
iti panagtakaw: no umadu ti kinabaknang, dimo ikabil ti 
pusom kadakuada. DAGITI SALMO 62:10 


Saan koma nga agtakaw ti nagtakaw, no di ket agtrabaho 
koma babaen kadagiti imana iti banag a nasayaat, tapno 
masapul nga itedna iti agkasapulan. TAGA-EFESO 4:28 


Ilakoyo ti adda kadakayo, ket mangtedkayo kadagiti limos: 
mangipaaykayo kadagiti bagbagiyo kadagiti pitaka a saan 
a lumakay, maysa a gameng iti langlangit a saan nga 
agkurang, a sadiay awan ti mannanakaw nga umasideg, 
wenno ti kuton a mangdadael. Ta no sadino ti ayan ti 
gamengmo, sadiay met ti ayan ti pusom. 

SAN LUCAS 12:33-34 


Ngem no mangtedkayo iti limos, saanyo nga ipakaammo 
ti makannigid nga imayo no ania ti ar-aramiden ti 
makannawan nga imayo: Tapno dagiti limosyo ket 
nalimed: ket ni Amayo a makakita iti nalimed, 
gunggonaamnakayto a sipapanayag. SAN MATEO 6:3-4 


Nagasat ti tao a tumulong kadagiti napanglaw: 
isalakanto ni Yahweh iti tiempo ti riribuk. 
DAGITI SALMO 41:1 


Depensaanyo dagiti napanglaw ken awanan ama: 
aramidenyo ti hustisia kadagiti marigrigat ken 
agkasapulan. DAGITI SALMO 82:3 


Matnagto ti agtalek iti kinabaknangna, ngem rumang-ayto 
ti nalinteg a kas maysa a sanga. DAGITI PROVERBIO 11:28 


Adda a mangpabaknang iti bagina, ngem awan ti aniaman: 
adda a mangpangpanglaw iti bagina, ngem addaan iti 
dakkel a kinabaknang. DAGITI PROVERBIO 13:7 


Agbasol ti mangumsi iti padana a tao, ngem ti maasian 
kadagiti napanglaw, naragsak isuna. 
DAGITI PROVERBIO 14:21 


Ti maasian kadagiti napanglaw agpautang iti Apo: ket isu 
supapakannanto ti intedna. DAGITI PROVERBIO 19:17 


Ti nasayaat a nagan ket nasaysayaat a mapili ngem ti 
dakkel a kinabaknang, ken naayat a pabor imbes a pirak 
ken balitok. DAGITI PROVERBIO 22:1 


Mabendisionanto ti addaan iti naparabur a mata: ta itedna 
ti tinapayna kadagiti napanglaw. DAGITI PROVERBIO 22:9 


Saanto nga agkurang ti mangted kadagiti napanglaw, 
ngem ti mangilemmeng kadagiti matana adunto ti lunod. 
DAGITI PROVERBIO 28:27 


